
Αθήνα  06-08-2026


ΔΕΛΤΙΟ ΤΥΠΟΥ
ΘΕΜΑ: «ΟΣΔΕ 2026: ΓΙΑ ΤΟ 98,5% ΤΩΝ ΚΤΗΝΟΤΡΟΦΩΝ Η ΔΙΑΔΙΚΑΣΙΑ ΠΑΡΑΜΕΝΕΙ ΚΑΤΑ ΔΗΛΩΣΗ – ΑΝΑΓΚΑΙΑ Η ΟΜΑΛΗ ΜΕΤΑΒΑΣΗ ΣΤΟ ΝΕΟ ΨΗΦΙΑΚΟ ΣΥΣΤΗΜΑ»
 

Η δημοσίευση της απόφασης Α1161/3-8-2026 (ΦΕΚ Β΄ 4808) για το ΟΣΔΕ 2026 και η μετάβαση στην πλατφόρμα myAGRO της ΑΑΔΕ σηματοδοτούν μια νέα εποχή στη διαχείριση των αγροτικών ενισχύσεων. 
Η Π.Ο.ΓΕ.Δ.Υ. θεωρεί, ωστόσο, απαραίτητο να αποσαφηνίσει ότι για το έτος 2026, η συντριπτική πλειονότητα των ελληνικών κτηνοτροφικών εκμεταλλεύσεων (άνω του 98,5%) εξακολουθεί να υποβάλλει την αίτησή της κατά δήλωση του παραγωγού, με διασταύρωση των στοιχείων μέσω του Ο.Π.Σ.Κ. (Ολοκληρωμένο Πληροφοριακό Σύστημα Κτηνιατρικής). 
Η υποχρεωτική εφαρμογή των ενδοστομαχικών ηλεκτρονικών βώλων αφορά αποκλειστικά, και πιλοτικά, τις εκμεταλλεύσεις με περισσότερα από 900 αιγοπρόβατα. 
Η πραγματικότητα αυτή πρέπει να γίνει απολύτως σαφής, ώστε να μην καλλιεργούνται λανθασμένες εντυπώσεις ότι το νέο καθεστώς εφαρμόζεται από φέτος στο σύνολο των κτηνοτροφικών εκμεταλλεύσεων. 
Η πιλοτική εφαρμογή του μέτρου αποτελεί ένα σημαντικό βήμα για τον εκσυγχρονισμό των ελέγχων, υπό την προϋπόθεση ότι θα συνοδευτεί από πλήρως λειτουργικά πληροφοριακά συστήματα, επαρκή τεχνική υποστήριξη και ουσιαστική στήριξη των πιστοποιημένων κτηνιάτρων και των γεωτεχνικών που καλούνται να το εφαρμόσουν. 
Παράλληλα, η Π.Ο.ΓΕ.Δ.Υ. επισημαίνει ότι οι αυτοματοποιημένες διασταυρώσεις που θα πραγματοποιούνται μέσω των πληροφοριακών συστημάτων καθιστούν ακόμη πιο κρίσιμη την ορθή και έγκαιρη ενημέρωση των βάσεων δεδομένων. Τυχόν τεχνικά σφάλματα ή διοικητικές παραλείψεις δεν πρέπει να μετακυλιστούν στους παραγωγούς, οδηγώντας σε άδικες απορρίψεις αιτήσεων ή περικοπές ενισχύσεων. 
Η ψηφιοποίηση αποτελεί αναγκαία μεταρρύθμιση, δεν μπορεί όμως να υποκαταστήσει τον επιτόπιο έλεγχο, την επιστημονική τεκμηρίωση και τον καθοριστικό ρόλο των Δημοσίων Γεωτεχνικών. Οι δημόσιες κτηνιατρικές και γεωπονικές υπηρεσίες εξακολουθούν να λειτουργούν με σοβαρές ελλείψεις προσωπικού, παρά το γεγονός ότι καλούνται να υποστηρίξουν την εφαρμογή ενός ιδιαίτερα απαιτητικού νέου συστήματος. 
Η Π.Ο.ΓΕ.Δ.Υ. καλεί το Υπουργείο Αγροτικής Ανάπτυξης και Τροφίμων και την ΑΑΔΕ: 
να διασφαλίσουν την πλήρη σταθερότητα και λειτουργικότητα της πλατφόρμας myAGRO,
να καλύψουν το κόστος προμήθειας των ηλεκτρονικών βώλων, ώστε η καθολική εφαρμογή του μέτρου από το 2027 να μην επιβαρύνει οικονομικά τους κτηνοτρόφους,
να ενισχύσουν άμεσα τις δημόσιες γεωτεχνικές υπηρεσίες με μόνιμο προσωπικό, προκειμένου να διασφαλιστεί η αξιόπιστη εφαρμογή του νέου συστήματος.
 
Η μετάβαση σε ένα σύγχρονο και αξιόπιστο σύστημα αγροτικών ενισχύσεων πρέπει να βασιστεί στη διαφάνεια, την επιστημονική τεκμηρίωση και τη συνεργασία όλων των εμπλεκόμενων φορέων. Για το 2026, το βασικό ζητούμενο είναι η ομαλή εφαρμογή του νέου πλαισίου, χωρίς αδικίες για τους παραγωγούς και με πλήρη αξιοποίηση της εμπειρίας και του επιστημονικού ρόλου των Δημοσίων Γεωτεχνικών.


Για  το  Δ.Σ.

